ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3572/97 υποβολή: Leonie van Bladel (UPE) προς το Συμβούλιο (17 Νοεμβρίου 1997)

Θέμα: Μέτρα για τον εντοπισμό και την κατάσχεση κλαπέντων οχημάτων από την ΕΕ σε χώρες της πρώην Γιουγκοσλαβίας

1. Γνωρίζει το Συμβούλιο ότι σε χώρες της Ευρωπαϊκής Ένωσης λαμβάνουν χώρα σε μεγάλη κλίμακα κλοπές αυτοκινήτων από επιχειρήσεις ενοικίασης αυτοκινήτων, αλλά και από ιδιώτες, και ότι, εν συνεχεία, τα αυτοκίνητα αυτά εξάγονται σε χώρες της πρώην Γιουγκοσλαβίας, όπου και διατίθενται στις τοπικές αγορές;

2. Έλαβε γνώση το Συμβούλιο ότι στη Βοσνία εντοπίσθηκαν κλαπέντα ενοικιασθέντα αυτοκίνητα ολλανδικής επιχείρησης ενοικίασης αυτοκινήτων και ότι τα αυτοκίνητα αυτά κυκλοφορούσαν παρανόμως τόσο με τη διαφήμιση της επιχείρησης στο πλευρό τους όσο και με τις αρχικές ολλανδικές πινακίδες κυκλοφορίας;

3. Μπορεί το Συμβούλιο να αναφέρει ποιά μέτρα μπορούν να ληφθούν στην ΕΕ προκειμένου να σταματήσει η κατάσταση αυτή;

4. Μπορεί το Συμβούλιο να αναφέρει με ποιό τρόπο μπορεί να γίνεται η ανίχνευση, ο εντοπισμός και η κατάσχεση από τις δικαστικές αρχές αυτοκινήτων που κυκλοφορούν παρανόμως σε χώρες της πρώην Γιουγκοσλαβίας και αποτελούν προϊόντα κλοπής σε κράτη μέλη της ΕΕ;

5. Βλέπει το Συμβούλιο δυνατότητες, σε στενή συνεργασία με τις αρχές των διαφόρων χωρών που αποτελούν τώρα την πρώην Γιουγκοσλαβία, επιτυχούς ανίχνευσης και κατάσχεσης κλαπέντων αυτοκινήτων που αποτελούν ιδιοκτησία επιχειρήσεων ενοικιάσεως αυτοκινήτων και/ή ιδιωτών, από χώρες της ΕΕ;

Απάντηση (26 Ιανουαρίου 1998)

Το Συμβούλιο έχει πλήρη επίγνωση των προβλημάτων που αναφέρει ο αξιότιμος κ. Βουλευτής. Τον Οκτώβριο του 1997, η Προεδρία οργάνωσε συνεδρίαση με θέμα «Κλαπέντα οχήματα», στην οποία συμμετείχαν εμπειρογνώμονες από τα κράτη μέλη της Ευρωπαϊκής Ενωσης, την Επιτροπή, τις χώρες της Κεντρικής και της Ανατολικής Ευρώπης, τις χώρες της Βαλτικής, τη Μονάδα ναρκωτικών της Europol, την Ιντερπόλ και τον ΟΗΕ. Οι προαναφερόμενοι εμπειρογνώμονες εξέτασαν τα μέτρα που πρέπει να ληφθούν για την αντιμετώπιση της παράνομης διακίνησης κλαπέντων οχημάτων. Οι εν λόγω εμπειρογνώμονες έδειξαν ενδιαφέρον για το σχέδιο δράσης της Μονάδας ναρκωτικών της Europol η οποία έχει αναλάβει, σύμφωνα με την κοινή δράση της 10ης Μαρτίου 1995 ((ΕΕ L 62 της 20.03.1995, σ. 1 )) την ανταλλαγή και την ανάλυση των πληροφοριών σχετικά με την παράνομη διακίνηση οχημάτων.

Το Συμβούλιο είναι πεπεισμένο ότι η έναρξη ισχύος της Σύμβασης Europol, ο ενισχυμένος έλεγχος της έκδοσης άδειας κυκλοφορίας για μεταχειρισμένα οχήματα, η αμοιβαία ανταλλαγή μεταξύ των αρχών εκδόσεως αδειών κυκλοφορίας και των αστυνομικών αρχών όσον αφορά στοιχεία που προέρχονται από διάφορες υφιστάμενες τράπεζες δεδομένων σχετικά με τα αυτοκίνητα, καθώς και η σύναψη διμερών ή πολυμερών συμφωνιών για την επιστροφή των κλαπέντων οχημάτων θα ενισχύσουν την καταπολέμηση της παράνομης διακίνησης οχημάτων.
ΓΡΑΠΤΗ ΕΡΩΤΗΣΗ E-3708/97 υποβολή: Ulf Holm (V) προς το Συμβούλιο (19 Νοεμβρίου 1997)

Θέμα: Διάσκεψη Κορυφής του ΟΗΕ στο Κιότο, με θέμα τις κλιματολογικές συνθήκες

Στο πλαίσιο της μεγάλης Διάσκεψης Κορυφής για το θέμα του κλίματος που θα διεξαχθεί στο Κιότο τον Δεκέμβριο, η ΕΕ θα συμμετάσχει ως ένα μονο συμβαλλόμενο μέρος στις εργασίες για τη σύναψη της σύμβασης. Πολλοί άνθρωποι, όχι μόνον στην ΕΕ αλλά και σε τρίτες χώρες όπως π.χ. στην Αυστραλία, θεωρούν το γεγονός αυτό ως μάλλον προβληματικό δεδομένου ότι συνεπάγεται ότι οι χώρες της ΕΕ διαπραγματεύονται τώρα ως νομικό πρόσωπο.

Ποιος στην ΕΕ έχει τελικά την ευθύνη για τις απόψεις της ΕΕ: η Επιτροπή, τα κράτη μέλη ή κάποιος άλλος;

Θεωρεί το Συμβούλιο ότι η σημερινή Συνθήκη επαρκεί για να θεωρηθεί η ΕΕ ως νομικό πρόσωπο; Μήπως η νέα Συνθήκη του Άμστερνταμ πρόκειται να διευκρινίσει περαιτέρω το θέμα αυτό;

Απάντηση (19 Ιανουαρίου 1998)

Το Συμβούλιο υπενθυμίζει στον αξιότιμο κ. Βουλευτή ότι το αντικείμενο ενός ενδεχομένου πρωτοκόλλου στο Κυότο εμπίπτει εν μέρει στην αρμοδιότητα της Ευρωπαϊκής Κοινότητας και εν μέρει στην αρμοδιότητα των κρατών μελών.

Ο αξιότιμος κ. Βουλευτής γνωρίζει χωρίς αμφιβολία το γεγονός ότι, τόσο η Κοινότητα όσο και τα κράτη μέλη της είναι συμβαλλόμενα μέρη στη Σύμβαση-πλαίσιο των Ηνωμένων Εθνών γιά τις κλιματολογικές μεταβολές. Η αναφορά στην Ευρωπαϊκή 'Ενωση κατά τη διαδικασία διαπραγμάτευσης του πρωτοκόλλου του Κυότο εκφράζει την υποχρέωση στενής συνεργασίας που έχουν τα κράτη μέλη και τα κοινοτικά όργανα, η οποία απορρέει από την ανάγκη ενιαίας διεθνούς εκπροσώπησης της Κοινότητας. (βλ. π.χ. τη γνώμη 1/94 του Δικαστηρίου της 15.11.1994, Συλλογή 1994, σελίδα Ι-5267, σημείο 108).

'Οσον αφορά τις διαπραγματεύσεις του Κυότο, η θέση της Κοινότητας έχει καθοριστεί από το Συμβούλιο σύμφωνα με το άρθρο 228, παράγραφος 1 της συνθήκης ΕΚ.
ΓΡΑΠΤΗ ΕΡΩΤΗΣΗ E-3682/97 υποβολή: Thomas Megahy (PSE) προς την Επιτροπή (19 Νοεμβρίου 1997)

Θέμα: Καλλιέργεια κανναβιού στην ΕΕ

Σύμφωνα με πληροφορίες που προέρχονται από τις Ηνωμένες Πολιτείες υπάρχει αυξημένη ζήτηση ινών κανναβιού τόσο για κλωστοϋφαντουργικά προϊόντα όσο και για τη βιομηχανία χαρτιού. Οι ίνες κανναβιού είναι πολύ δημοφιλείς στις ΗΠΑ ως υποκατάστατο του βαμβακιού αφού 50% των ζιζανιοκτόνων παγκοσμίως χρησιμοποιούνται κατά την καλλιέργεια του βαμβακιού ενώ η καλλιέργεια του κανναβιού δεν απαιτεί κανένα ζιζανιοκτόνο.

Μείζον πρόβλημα αποτελεί το γεγονός ότι το καννάβι είναι μέλος της οικογένειας της καννάβεως και η καλλιέργειά του στο Ηνωμένο Βασίλειο για παράδειγμα μπορεί να γίνει μόνον κατόπιν αδείας. Φαίνεται όμως ότι στην ΕΕ μπορεί να καλλιεργηθεί στη Γαλλία και στην Ιταλία χωρίς περιορισμούς.

Μπορεί η Επιτροπή να αναφέρει κατά πόσον αυτά ισχύουν καθώς και εάν υπάρχει πολιτική της ΕΕ σχετικά με την καλλιέργεια κανναβιού;

Απάντηση του κ. Fischler εξ ονόματος της Επιτροπής (15 Δεκεμβρίου 1997)

Ο κανονισμός (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως αγοράς στον τομέα του λίνου και της καννάβεως ((ΕΕ L 146 της 04.07.1970 )) ορίζει ενίσχυση ανά εκτάριο για την κάνναβι που παράγεται εντός της Κοινότητας.

Η ενίσχυση για την κάνναβι χορηγείται μόνον αν αυτή αποτελεί προϊόν πιστοποιημένων σπόρων προς σπορά ποικιλιών, η περιεκτικότητα των οποίων σε παραισθησιογόνες ουσίες (ποσοστό τετραυδροκανναβινόλης) δεν υπερβαίνει το 0,3%. Εξάλλου, η ενίσχυση καταβάλλεται μόνο για τις εκτάσεις στις οποίες έχει γίνει εξ ολοκλήρου σπορά και συγκομιδή και έχουν πραγματοποιηθεί οι παραδοσιακές καλλιεργητικές εργασίες. Ο κατάλογος των πιστοποιημένων σπόρων καθώς και οι μέθοδοι ελέγχου περιλαμβάνονται στον κανονισμό (ΕΟΚ) αριθ. 1164/89 της Επιτροπής της 28ης Απριλίου 1989 για τις λεπτομέρειες εφαρμογής σχετικά με την ενίσχυση για το κλωστικό λινάρι και την κάνναβι ((ΕΕ L 121 της 29.04.1989 )).

Όσον αφορά τα κράτη μέλη που αναφέρονται στην ερώτηση του αξιότιμου μέλους του Κοινοβουλίου, οι εκτάσεις καννάβεως που απολαύουν των κοινοτικών ενισχύσεων είναι, για τις πέντε τελευταίες περιόδους εμπορίας, οι εξής:

(σε εκτ.)

>TABLE>

Στην Ιταλία, η περίοδος 1982/1983 αποτελεί την τελευταία περίοδο εμπορίας κατά την οποία η κάνναβις αποτέλεσε αντικείμενο αιτήσεων για κοινοτική ενίσχυση.

Το Υπουργείο Εσωτερικών της Βρετανίας ασκεί, κατά τρόπο αποτελεσματικό, αυστηρό έλεγχο όσον αφορά την καλλιέργεια κάνναβης. Από την περίοδο εμπορίας 1993/1994 (πρώτο έτος κατά το οποίο πραγματοποιήθηκαν σπορές καννάβεως στο Ηνωμ. Βασίλειο) κάθε παραγωγός οφείλει να προμηθεύεται προκαταβολικώς άδεια καλλιέργειας από τις αρμόδιες αρχές. Δεν ισχύει το ίδιο στη Γαλλία.
ΓΡΑΠΤΗ ΕΡΩΤΗΣΗ E-3487/97 υποβολή: Richard Howitt (PSE) προς την Επιτροπή (3 Νοεμβρίου 1997)

Θέμα: Η Σύμβαση της Βαρσοβίας και η κράτηση κατοίκου του Essex ως ομήρου στο Κουβέιτ- απαίτηση κατά ης British Airways

Λαμβάνοντας υπόψη την από μακρού υφιστάμενη καταγγελία του κ. Edwart Hammett, κατοίκου του Essex, και 367 επιβατών του αεροπλάνου της πτήσης 149 της British Airways, το οποίο παρακινδυνευμένα και ηθελημένα προσγειώθηκε στο Κουβέτι μετά την εισβολή του Ιράκ κατά τον πόλεμο του Κόλπου, συμφωνεί η Επιτροπή ότι το σχέδιο κανονισμού περί αποζημίωσης των επιβατών σε περίπτωση αεροπορικών ατυχημάτων δημιουργεί προηγούμενο υπέρ της αρμοδιότητας της Ευρωπαϊκής Ένωσης όσον αφορά τη Σύμβαση της Βαρσοβίας; Πρόκειται επομένως να δεσμευτεί η Επιτροπή ότι θα υποστηρίξει ένα νέο κανονισμό που θα επιτρέπει στην Ευρωπαϊκή Επιτροπή να ερευνά τις ενδεχόμενες ευθύνες των αερομεταφορέων σε περιπτώσεις καταγγελιών που δεν αφορούν ατυχήματα, ανεξάρτητα εάν εφαρμόζονται ορισμένες ειδικές πτυχές της Σύμβασης της Βαρσοβίας;

Συμφωνεί η Επιτροπή ότι μόνο οφέλη θα αντλήσουν οι καταγγέλλοντες όπως ο κ. Hammett εφόσον εγκριθεί η νομοθεσία αυτή;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-3485/97 και E-3487/97 (11 Δεκεμβρίου 1997)

Οι δυσχέρειες και η ταλαιπωρία που αντιμετώπισαν οι επιβάτες της πτήσης της British Airways με αριθμό 149, που προσγειώθηκε στο Κουβέιτ μετά από την εισβολή εκ μέρους του Ιράκ, κατά τα φαινόμενα δεν αφορούν ουδεμία παράβαση της κοινοτικής νομοθεσίας. Δεδομένου ότι δεν υφίσταται αντίστοιχη κοινοτική νομοθεσία, η πραγματοποίηση εκ μέρους της Επιτροπής έρευνας θα ήταν αδικαιολότητη. Για τον ίδιο λόγο, τα δικαιώματα των επιβατών εξαρτώνται από την εφαρμογή των αντιστοίχων εθνικών νομοθεσιών και της σύμβασης της Βαρσοβίας.

Ωστόσο η Επιτροπή εξετάζει τις δυνατότητες να επιτευχθούν περαιτέρω πρόοδοι στον τομέα της πολιτικής καταναλωτών για τις αερομεταφορές. Πρόσφατα ολοκληρώθηκε και υποβλήθηκε στην Επιτροπή γενική μελέτη εκτίμησης των όρων που καθορίζουν τα αεροπορικά συμβόλαια. Επι του παρόντος η Επιτροπή οργανώνει διαβουλεύσεις με όλα τα εμπλεκόμενα μέρη σχετικά με τα αποτελέσματα της μελέτης αυτής.
ΓΡΑΠΤΗ ΕΡΩΤΗΣΗ E-3399/97 υποβολή: Amedeo Amadeo (NI) προς το Συμβούλιο (28 Οκτωβρίου 1997)

Θέμα: Δικαιώματα του ανθρώπου στη Β. Κορέα

Οι νεκροί από πείνα στη Β. Κορέα αναφέρεται ότι ανέρχονται σε ένα εκατομμύριο. Ο τρομακτικός αυτός αριθμός περιέχεται σε απόρρητο έγγραφο του Κομμουνιστικού Κόμματος της Β. Κορέας. Το βέβαιο πάντως είναι ότι η Β. Κορέα αντιμετωπίζει σοβαρότατα προβλήματα στο γεωργικό τομέα, σε σημείο ώστε τα παιδιά να ζουν σε συνθήκες έντονου υποσιτισμού και μάλιστα εγκαταλειμμένα στους δρόμους. Οι αγρότες είναι τόσο εξασθενημένοι και πεινασμένοι, ώστε δεν μπορούν να καλλιεργήσουν τη γη, για την κάλυψη των αναγκών τους.

Το τρέχον έλλειμμα στον τομέα των τροφίμων υπολογίζεται μεταξύ ενός και δύο εκατ. τόνων. Ωστόσο, οι αιτήσεις για βοήθεια που έφτασαν τον περασμένο Απρίλιο στα Ηνωμένα Έθνη ανέρχονται μόνο σε 200.000 τόνους. Τα αίτια για την απροθυμία να ζητηθεί η αναγκαία διεθνής βοήθεια θα πρέπει να αναζητηθούν στο φόβο του βορειοκορεάτη ηγέτη Kim-Jong Il ότι ένα πρόγραμμα μαζικών ενισχύσεων σε τρόφιμα θα έχει ως αποτέλεσμα τη μαζική παρουσία διεθνών οργανισμών, που ενδέχεται να θέσει σε κίνδυνο την ηγετική θέση του.

Ωστόσο, ανεξάρτητα από τα πολιτικά παιχνίδια, η κατάσταση στη Β. Κορέα παραμένει κρίσιμη. Ο βορειοκορεατικός πληθυσμός μπορεί να υπολογίζει σε ημερήσια διατροφή 750-1000 θερμίδων, έναντι των 2500 που είναι απαραίτητες για μια φυσιολογική διατροφή.

Υπό τα δεδομένα αυτά, ζητείται από το Συμβούλιο να δώσει επίσημες πληροφορίες και να έλθει σε επαφή με τη βορειοκορεατική κυβέρνηση, προκειμένου να της ζητήσει να παρέμβει στη σοβαρή αυτή κρίση.

Απάντηση (16 Φεβρουαρίου 1998)

H Ευρωπαϊκή Ενωση δεν έχει παύσει να ανησυχεί για την επισιτιστική κρίση στη Βόρειο Κορέα. Είναι δύσκολο να εκτιμηθεί η πραγματική σοβαρότητα της κρίσης, δεδομένης και της έλλειψης πληροφοριών εκ μέρους της Βορειοκορεατικής Κυβέρνησης. Για σοβαρούς λόγους πιστεύεται πάντως ότι η κατάσταση είναι κακή. Για το λόγο αυτόν η Ευρωπαϊκή Επιτροπή αποφάσισε πρόσφατα δέσμη ανθρωπιστικών μέτρων αξίας 55 εκ. ECU (δηλ. περίπου 65 εκατομμυρίων δολλαρίων ΗΠΑ) που διοχετεύονται ως επί το πλείστον μέσω των προγραμμάτων του Παγκόσμιου Προγράμματος Τροφίμων (ΠΠΤ), οργάνωσης που κατά την Ενωση συγκεντρώνει τις καλύτερες συνθήκες παράδοσης. Εξάλλου, η Επιτροπή έχει αποστείλει επιτόπου ορισμένους εξωτερικούς απεσταλμένους, στα πλαίσια των προγραμμάτων του ΠΠΤ και της ΟΥΝΕΣΚΟ. Η Ενωση δεν διατηρεί πολλές επαφές με τη Βόρειο Κορέα. Σύμφωνα όμως με ορισμένες ενδείξεις, φαίνεται πως υπήρξαν καταχρήσεις στα επισιτιστικά προγράμματα εκ μέρους του στρατιωτικού κατεστημένου. Τούτο πρέπει να αποφευχθεί ενώ θα πρέπει να υπενθυμιστεί στην Βορειοκορεατική Κυβέρνηση ότι η διαφάνεια είναι επιβεβλημένη για την επίλυση της κρίσης.
ΓΡΑΠΤΗ ΕΡΩΤΗΣΗ E-3184/97 υποβολή: Riitta Myller (PSE) προς την Επιτροπή (16 Οκτωβρίου 1997)

Θέμα: Επιπτώσεις στην υγεία των πολιτών από τη νέα επιδότηση του προσφερομένου στα σχολεία γάλακτος

Το Συμβούλιο Υπουργών έχει ζητήσει από την Επιτροπή να συμπεριλάβει το ξυνόγαλα στα προϊόντα εκείνα που τυγχάνουν επιδότησης όπως το προσφερόμενο στα σχολεία γάλα. Σύμφωνα με την πρόταση τροποποίησης του κανονισμού, που έχει υποβάλει η Επιτροπή, μόνο το προερχόμενο από πλήρες γάλα ξυνόγαλα θα δικαιούται επιδότησης. Στη Φινλανδία, π.χ., δεν παράγεται σχεδόν καθόλου ξυνόγαλα από πλήρες γάλα διότι οι καταναλωτές επιθυμούν να καταναλώνουν ολιγότερο λιπαρά και, κατά συνέπεια, πιο υγιεινά προϊόντα.

Πώς τεκμηριώνει η Επιτροπή την πρότασή της να επιδοτείται η χρήση λίπους; Με ποιόν τρόπο προάγει την υγεία των πολιτών στα κράτη μέλη της Ευρωπαϊκής Ένωσης η πρόταση της Επιτροπής περί τροποποίησης των διατάξεων σχετικά με την επιδότηση του προσφερόμενου στα σχολεία γάλακτος;

Απάντηση του κ. Fischler εξ ονόματος της Επιτροπής (4 Δεκεμβρίου 1997)

Προτείνοντας την ένταξη των προϊόντων «viili/fil» στον κατάλογο των προϊόντων που είναι επιλέξιμα για την ενίσχυση που χορηγείται στο σχολικό γάλα, στο πλαίσιο του κανονισμού (ΕΟΚ) αριθ. 1842/83 του Συμβουλίου, της 30ής Ιουνίου 1983, για τη θέσπιση των γενικών κανόνων που αφορούν τη χορήγηση γάλακτος και ορισμένων γαλακτοκομικών προϊόντων στους μαθητές στα σχολικά ιδρύματα ((ΕΕ L 183 της 7.7.1983. )), η Επιτροπή θέλησε να δώσει εγγυήσεις για τα εν λόγω προϊόντα ότι έχουν μια θέση ανάλογη με αυτή που έχει το γιαούρτι. Εξάλλου, από τη μεταρρύθμιση του καθεστώτος σχολικού γάλακτος που έγινε το 1993, το πρόγραμμα προσανατολίστηκε προς το γάλα κατανάλωσης, με τη φροντίδα να βελτιωθεί η αποτελεσματικότητα του καθεστώτος και να διατηρηθεί η θέση αυτού του βασικού προϊόντος. Οι μαθητές που επιθυμούν να μειώσουν την κατανάλωση τους της βουτυρικής λιπαρής ύλης, έχουν λοιπόν τη δυνατότητα να επιλέξουν γάλα με χαμηλά λιπαρά, που επιδοτείται επίσης στο πλαίσιο του εν λόγω καθεστώτος ενίσχυσης.
ΓΡΑΠΤΗ ΕΡΩΤΗΣΗ E-3589/97 υποβολή: Jaime Valdivielso de Cuι (PPE) προς το Συμβούλιο (17 Νοεμβρίου 1997)

Θέμα: Αποτελεσματική διανομή προοόντων που κατασχέθηκαν σε υποθέσεις απάτης κατά της Κοινότητας

Σε εφαρμογή του κανονισμού για την προστασία των σημάτων και των δικαιωμάτων πνευματικής ιδιοκτησίας, έχουν πραγματοποιηθεί τελωνειακοί έλεγχοι με τους οποίους διαπιστώθηκαν περισότερες από 1.500 παραβάσεις, σε όλα σχεδόν τα κράτη μέλη.

Μετά την κατάσχεση των προϊόντων, παρουσιάζεται ένα νομικό κενό όσον αφορά την τύχη των προϊόντων αυτών. Προς το παρόν, εφαρμόζεται η λύση της συστηματικής καταστροφής τους, η οποία έχει υψηλό κόστος και είναι αναποτελεσματική. Υπάρχουν θλιβερότατα παραδείγματα, όπως η καταστροφή κατασχεθέντων υφαντουργικών προϊόντων, με υψηλό οικονομικό και περιβαλλοντικό κόστος.

Η Ευρωπαϊκή Ένωση έχει το προηγούμενο της εκμετάλλευσης των αποσυρόμενων από την αγορά αγροτικών προϊόντων με τη δωρεάν διανομή τους σε φιλανθρωπικές οργανώσεις. Η ΕΕ απαιτεί από τις οργανώσεις αυτές να έχουν υπογράψει συμβάσεις συνεργασίας με το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ).

Εξετάζει το Συμβούλιο την πιθανότητα να καθιερώσει ένα παρόμοιο σύστημα για την εκμετάλλευση των κατασχεθέντων πλαστών προϊόντων; Στην Ισπανία έχουν κατασχεθεί χιλιάδες τεμάχια υφαντουργικών προϊόντων. Εξετάζεται η λήψη κάποιου μέτρου για τη δημιουργική εκμετάλλευσή τους, με την παραχώρησή τους σε φιλανθρωπικές οργανώσεις όπως η Cαritas ή ο Ερυθρός Σταυρός, αφού οι οργανώσεις αυτές υπογράψουν κάποια σύμβαση παρόμοια με εκείνην του ΕΓΤΠΕ;

Απάντηση (26 Ιανουαρίου 1998)

Tο Συμβούλιο παραπέμπει τον Αξιότιμο κ. Βουλευτή στις απαντήσεις που έδωσε στις γραπτές ερωτήσεις αριθ. 0065/97, 0845/97 και 3560/97 όσον αφορά το ίδιο θέμα.
ΓΡΑΠΤΗ ΕΡΩΤΗΣΗ E-3544/97 υποβολή: Gerardo Fernαndez-Albor (PPE) προς την Επιτροπή (12 Νοεμβρίου 1997)

Θέμα: Πρόγραμμα χειμερινών διακοπών για την τρίτη ηλικία

Η επιτυχία που σημείωσε η προσφορά, εκ μέρους των κοινωνικών υπηρεσιών της Ισπανίας, θέσεων για χειμερινές διακοπές για την τρίτη ηλικία, αντικατοπτρίζεται από το γεγονός ότι την πρώτη κιόλας ημέρα πραγματοποιήθηκαν κρατήσεις για το 80% των διαθέσιμων θέσεων.

Λαμβάνοντας υπόψη ότι κάθε χρόνο οι πολίτες που ανήκουν στην κατηγορία αυτήν απολαμβάνουν τέτοιου είδους διακοπές που, πέρα από την ξεκούραση και τη διασκέδαση που προσφέρουν στους αμέσως επωφελουμένους, αποτελούν ένα χρησιμότατο συμπλήρωμα στο εισόδημα των τουριστικών περιοχών σε περιόδους με μειωμένη κίνηση, θα ήταν σκόπιμο να μελετηθεί η διεύρυνση του πεδίου εφαρμογής του μέτρου αυτού, ώστε να καλύψει μεγαλύτερο αριθμό ηλικιωμένων, αλλά και άτομα της τρίτης ηλικίας από άλλες χώρες της Ευρωπαϊκής Ένωσης.

Θα μπορούσε η Επιτροπή να αναφέρει εάν συμμετέχει με κάποιον τρόπο στο προαναφερθέν πρόγραμμα χειμερινών διακοπών για την τρίτη ηλικία στην Ισπανία και εάν σκέπτεται να διευρύνει το πρόγραμμα αυτό και σε άλλες ευρωπαϊκές χώρες, ώστε να δοθεί στους πολίτες τους που περιλαμβάνονται στην κατηγορία αυτή η δυνατότητα να απολαύσουν το ήπιο κλίμα των νότιων περιοχών της Ένωσης στη διάρκεια του χειμώνα;

Απάντηση του κ. Παπουτσή για λογαριασμό της Επιτροπής (12 Δεκεμβρίου 1997)

Η Επιτροπή έχει επίγνωση ότι το θέμα της εποχικότητας, το οποίο θίγει πολλούς τουριστικούς προορισμούς που αντιμετωπίζουν υπερσυγκέντρωση κατά την περίοδο αιχμής, είναι μια από τις κύριες προκλήσεις που αντιμετωπίζει ο τουριστικός κλάδος.

Έχουν αναληφθεί ορισμένες πρωτοβουλίες σε εθνικό επίπεδο με σκοπό την αποκατάσταση ορισμένων από τα προβλήματα που προκαλεί η εποχικότητα, μεταξύ των οποίων είναι το πρόγραμμα χειμερινών διακοπών για τους ηλικιωμένους στην Ισπανία.

Όσον αφορά την δυνατότητα επέκτασης του προγράμματος σε άλλα κράτη μέλη, η Επιτροπή πιστεύει ότι η ενλόγω πρωτοβουλία και άλλες παρόμοιες πρωτοβουλίες μπορούν να αποτελέσουν αντικείμενο προσεκτικής διερεύνησης στα πλαίσια της ανταλλαγής εμπειριών και της συνεργασίας μεταξύ της Επιτροπής, των κρατών μελών και του κλάδου.
ΓΡΑΠΤΗ ΕΡΩΤΗΣΗ E-3122/97 υποβολή: Armelle Guinebertiθre (UPE) προς την Επιτροπή (13 Οκτωβρίου 1997)

Θέμα: Αλληλοαποκλίνουσες ρυθμίσεις, εντός της Ευρωπαοκής Ένωσης, σχετικά με τους παραγωγούς που έχουν το δικαίωμα απόσταξης

Οι φρουτοπαραγωγοί που αποστάζουν οι ίδιοι ή παραδίδουν μέρος της συγκομιδής τους για απόσταξη φορολογούνται ιδιαίτερα αυστηρά από το γαλλικό φορολογικό σύστημα. Παρατηρούνται στρεβλώσεις του ανταγωνισμού μεταξύ των κρατών της Ευρωπαϊκής Ένωσης.

Πράγματι, το δικαίωμα απόσταξης διαφέρει πολύ από το ένα κράτος μέλος στο άλλο. Υφίστανται ουσιαστικές αποκλίσεις, λόγου χάριν, μεταξύ του φιλελεύθερου ισπανικού συστήματος και του πολύ αυστηρότερου γαλλικού.

Στο πλαίσιο αυτό, ποιές πρωτοβουλίες προτίθεται να αναλάβει η Ευρωπαϊκή Επιτροπή με στόχο τη μείωση των διαφορών που χαρακτηρίζουν τα διάφορα καθεστώτα και αποβαίνουν εις βάρος του κλάδου των παραγωγών που έχουν το δικαίωμα απόσταξης;

Απάντηση του κ. Monti εξ ονόματος της Επιτροπής (12 Νοεμβρίου 1997)

Με βάση την εξαίρεση που προβλέπεται στο άρθρο 22 της οδηγίας 92/83/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά ((ΕΕ L 316 της 31.10.1992. )), τα κράτη μέλη μπορούν να εφαρμόζουν μειωμένους συντελεστές ειδικού φόρου κατανάλωσης για την αιθυλική αλκοόλη την οποία παράγουν μικρά αποστακτήρια. Η εξαίρεση αυτή είναι δυνατό να εφαρμόζεται μόνο εντός συγκεκριμένων ορίων παραγωγής και εφόσον πληρούνται ορισμένες προϋποθέσεις. Ο ακριβής τρόπος με τον οποίον τα κράτη μέλη εφαρμόζουν την εξαίρεση δεν αποτελεί αντικείμενο λεπτομερέστερων κανονιστικών ρυθμίσεων, υπό την προϋπόθεση όμως ότι τα ειδικά συστήματα που ισχύουν στα κράτη μέλη δεν αποκλίνουν από τις παραμέτρους που προβλέπει η σχετική κοινοτική νομοθεσία.

Πολλά κράτη μέλη προτιμούν να μην κάνουν χρήση της εξαίρεσης αυτής, ενώ η Επιτροπή δεν γνωρίζει να έχει ανακύψει κανένα σοβαρό πρόβλημα στα κράτη μέλη τα οποία έχουν επιλέξει να κάνουν χρήση της συγκεκριμένης δυνατότητας που τους παρέχεται. Για τον λόγο αυτό, η Επιτροπή δεν σκοπεύει να προτείνει οποιαδήποτε τροποποίηση του άρθρου 22. Παρόλα αυτά, το Αξιότιμο Μέλος του Κοινοβουλίου παρακαλείται να διαβιβάσει συμπληρωματικά στοιχεία για το πρόβλημα το οποίο αντιμετωπίζουν τα μικρά αποστακτήρια της Γαλλίας, ούτως ώστε να καταστεί δυνατή η διερεύνηση της υπόθεσης.

Σε ό,τι αφορά τα δικαιώματα απόσταξης αυτά καθεαυτά και τα διάφορα συστήματα που ισχύουν στα κράτη μέλη, θα πρέπει να επισημανθεί ότι, εφόσον δεν υφίσταται κοινή οργάνωση της αγοράς στον τομέα της αλκοόλης, έκαστο κράτος μέλος έχει την ευχέρεια να θεσπίζει το δικό του καθεστώς για την παραγωγή και εμπορία αιθυλικής αλκοόλης, το οποίο, όμως, πρέπει να συνάδει με τις θεμελιώδεις διατάξεις της συνθήκης ΕΚ.
ΓΡΑΠΤΗ ΕΡΩΤΗΣΗ P-3602/97 υποβολή: Sιrgio Ribeiro (GUE/NGL) προς το Συμβούλιο (7 Νοεμβρίου 1997)

Θέμα: Πρόσφυγες από το Τιμόρ που έχουν βρεί καταφύγιο στην Πρεσβεία της Αυστρίας στη Τζακάρτα

Από τα μέσα του μηνός Σεπτεμβρίου 1997, μια ομάδα Τιμοριανών υπηκόων μεταξύ των οποίων συγκαταλέγεται μια τετραμελής οικογένεια, έχουν βρεί καταφύγιο στην Πρεσβεία της Αυστρίας στη Τζακάρτα. Η Κυβέρνηση της Πορτογαλίας θα ήταν πρόθυμη να υποδεχθεί στο έδαφός της τους πρόσφυγες αυτούς όπως το ζητούν, αλλά οι αρχές της Ινδονησίας αρνούνται να τους χορηγήσουν θεώρηση εξόδου με την κατηγορία ότι είναι ύποπτοι ενεργειών οι οποίες οδήγησαν στη φυλακή ήδη 12 άλλους Τιμοριανούς και οι οποίοι, όπως αποδεικνύουν διάφορες εκθέσεις και όπως συνηθίζει να πράττει η αστυνομία της Ινδονησίας, υπόκεινται σε βασανιστήρια. Την φυλακή και τα βασανιστήρια αυτά προσπαθούν να αποφύγουν οι τιμοριανοί που έχουν καταφύγει στην Πρεσβεία της Αυστρίας. Η Κυβέρνηση της Αυστρίας υφίσταται πιέσεις από τις αρχές της Ινδονησίας και, έχοντας φιλοξενήσει την παν-τιμοριακή συνεδρίαση η οποία μόλις έληξε, υπάρχει φόβος ότι τώρα, μετά τη λήξη της, οι πιέσεις που θα υποστεί θα αυξηθούν.

Ερωτώ το Συμβούλιο κατά πόσο, εφόσον η Αυστριακή και η Πορτογαλική Κυβέρνηση αποτελούν μέρος του κοινοτικού αυτού θεσμικού οργάνου, δεν θα ήταν δυνατόν να στηρίξει την Αυστριακή Κυβέρνηση στην δίκαιη αντίσταση που προβάλλει στις πιέσεις και κατά πόσο θα μπορούσαν να γίνουν παραστάσεις στην κυβέρνηση της Ινδονησίας προκειμένου να διευκολυνθεί η αναχώρηση των τιμοριανών που έχουν καταφύγει στην Πρεσβεία της Αυστρίας και η μεταφορά τους στην Πορτογαλία;

Απάντηση (12 Φεβρουαρίου 1998)

Το Συμβούλιο παρακολουθεί εκ του σύνεγγυς και με ενδιαφέρον την κατάσταση στο Ανατολικό Τιμόρ. Εκφράζει την ανησυχία του για την κατάσταση των ατόμων που έχουν εισέλθει στην Πρεσβεία της Αυστρίας και έχει ζητήσει τη μεταφορά τους στην Πορτογαλία.

Η Ευρωπαϊκή Ένωση δράττεται όλων των ευκαιριών που της παρέχονται ώστε να καταστήσει γνωστή στην Ινδονησιακή κυβέρνηση της θέση της σχετικά με το Ανατολικό Τιμόρ. Εξακολουθεί να στηρίζει δράσεις και μέτρα που αποσκοπούν στην επίλυση του ζητήματος του Ανατολικού Τιμόρ. Μόνο εάν βρεθεί λύση, θα αποφευχθούν τα επεισόδια με άτομα που ζητούν καταφύγιο σε ξένες πρεσβείες στη Τζακάρτα. Επίσης, η Ένωση έχει εκφράσει, συγκεκριμένα, την ανησυχία της στην κυβέρνηση της Ινδονησίας σχετικά με την κατάσταση των κατοίκων του Ανατολικού Τιμόρ που βρίσκονται στην Πρεσβεία της Αυστρίας στη Τζακάρτα.

Ευχή της Ένωσης είναι να βρεθεί γρήγορα λύση.